FI Euroopan unionin virallinen lehti C 345/5

AFRIKAN, KARIBIAN JA TYYNENMEREN VALTIOIDEN RYHMÄN JÄSENTEN SEKÄ EUROOPAN UNIONIN JA SEN JÄSENVALTIOIDEN VÄLISEN KUMPPANUUSSOPIMUKSEN MUKAISESTI JÄRJESTETTÄVÄ YHTEINEN PARLAMENTAARINEN EDUSTAJAKOKOUS

TIISTAINA 18. MAALISKUUTA 2014 PIDETYN ISTUNNON PÖYTÄKIRJA

2014/C 345/02

Sisällysluettelo

1. Uusiutuvat energialähteet ja ilmastonmuutos: AKT-valtioita koskevat haasteet ihmisille ja teknologialle – kokemukset Kreikasta ja Euroopasta

2. Seminaari – tiivistelmäraportti

3. Öljyn ja mineraalien poraaminen merenpohjasta kestävän kehityksen mukaisesti

4. Aidsin torjunta

5. Kehitysyhteistyöstä vastaavan komission jäsenen Andris Piebalgsin julkilausuma

6. Keskustelu kehitysyhteistyöstä vastaavan komission jäsenen Andris Piebalgsin kanssa (catch-the-eye-menettely)

7. Komission kyselytunti

8. Toimet, joihin komissio on ryhtynyt yhteisen parlamentaarisen edustajakokouksen 26. täysistunnossa hyväksyttyjen päätöslauselmien johdosta

9. Terrorismin globaali leviäminen: internetin ja sosiaalisen median asema Poliittisten asioiden valiokunta

10. Raportti 11. alueellisesta kokouksesta

TIISTAINA 18. MAALISKUUTA 2014 PIDETYN ISTUNNON PÖYTÄKIRJA

Istunto avattiin klo 9.05.

PUHETTA JOHTI: Fitz A. JACKSON

Yhteispuheenjohtaja

1. Uusiutuvat energialähteet ja ilmastonmuutos: AKT-valtioita koskevat haasteet ihmisille ja teknologialle – kokemukset Kreikasta ja Euroopasta

Keskustelu Kreikan varaulkoasiainministerin Kyriakos Gerontopoulosin kanssa

Kreikan varaulkoasiainministeri Kyriakos Gerontopoulos piti esitelmän uusiutuvista energialähteistä ja ilmastonmuutoksesta.

Puheenvuorot: Gay Mitchell, Picewell Forbes (Bahama), Norbert Neuser, Olle Schmidt, Abdourahamane Chegou (Niger), Komi Selom Klassou (Togo), Makhosini Hlongwane (Zimbabwe), Christa Klaß, Nita R. K. Deerpalsing (Mauritius) ja Ana Rita Geremias Sithole (Mosambik).

Jäsenet vaativat suurempia investointeja sekä uusiutuviin energialähteisiin että ennalta ehkäiseviin toimiin, kuten katastrofiriskin vähentämiseen ja ilmastonmuutoksen torjumiseen. He vaativat parempaa koordinointia Euroopan unionin ja sen jäsenvaltioiden toimien välille, jotta resurssit voitaisiin käyttää mahdollisimman tehokkaasti. Myös yliopistojen vaihto-ohjelmien ja ystävyysjärjestelyjen kehittämistä ehdotettiin keinoina helpottaa tiedon ja taitotiedon jakamista.

Gerontopoulos päätti keskustelun.

2. Seminaari – tiivistelmäraportti

Esittelijä Arnaldo Álvaro Ramos (Kap Verde) raportoi suullisesti aiheesta ”Yksityisen sektorin kehityksen tukeminen ja uusiutuviin energialähteisiin tehtävien investointien edistäminen AKT-valtioissa” järjestetystä seminaarista.

Seminaarissa tarkasteltiin innovatiivista rahoitusta ja teknisiä ratkaisuja sekä parhaita käytäntöjä, joilla energiapulaa voidaan vähentää hyödyntämällä uusiutuvia energialähteitä.

Puheenvuoro: yhteispuheenjohtaja Fitz A. Jackson.

3. Öljyn ja mineraalien poraaminen merenpohjasta kestävän kehityksen mukaisesti

Sosiaali- ja ympäristöasioiden valiokunta

Yhteisesittelijät: Joe Koim Komun (Papua-Uusi-Guinea) ja Christa Klaß

Joe Koim Komun (Papua-Uusi-Guinea) ja Horst Schnellhardt (Christa Klaßin tilalla) esittelivät mietinnön.

Puheenvuorot: Alban Sumana Kingsford Bagbin (Ghana), Jutta Haug, Dharamkumar Seeraj (Guyana), Olle Schmidt, Ousmane Kaba (Guinea), Mohamed El Moctar Zamel (Mauritania), Carlos Manuel (Mosambik), Lautafi Fio Selafi Purcell (Samoa), Peter Štastný, Ibrahim Bundu (Sierra Leone), Adjedoue Weidou (Tšad), Maria Fernanda Lay (Itä-Timor), Nita R. K. Deerpalsing (Mauritius) ja Armando Astudillo González (Euroopan komissio).

Jäsenet kertoivat öljyn ja mineraalien poraamiseen merenpohjasta liittyvistä haasteista ja mahdollisuuksista. He korostivat mietinnön myötävaikuttavan osaltaan tämän uuden alan muotoiluun ja painottivat, että kansallisten parlamenttien on kehitettävä sääntelypuitteet, jotka takaavat ympäristönormien ehdottoman kunnioittamisen sekä hyödyntämissopimusten avoimuuden ja hyödyntämisestä saatavien tulojen palautumisen paikallisille yhteisöille. Jäsenet painottivat, että valmiuksien kehittäminen, koulutus ja teknologioiden siirto ovat olennaisen tärkeitä sen takaamisessa, että poraaminen merenpohjasta on osa kestävää kehitystä.

Joe Koim Komun (Papua-Uusi-Guinea) päätti keskustelun.

4. Aidsin torjunta

Pääkeskustelu

Yhdistyneiden Kansakuntien yhteisen HIV:n ja aidsin vastaisen ohjelman (UNAIDS) pääjohtaja Michel Sidibé kertoi aidsin torjunnan nykytilanteesta.

Puheenvuorot: Mariya Gabriel, Michael Cashman, Achille Marie Joseph Tapsoba (Burkina Faso), Nathalie Griesbeck, Dambert René Ndouane (Kongon tasavalta), Musa Hussein Naib (Eritrea), Alban Sumana Kingsford Bagbin (Ghana), Michel Sidibé, Picewell Forbes (Bahama), Abdikadir Omar Aden (Kenia), Louis Michel, Abdourahamane Chegou (Niger), Horst Schnellhardt, Mohammed Mukhtar Ahmed (Nigeria), Gay Michell, Ibrahim Bundu (Sierra Leone), Komi Selom Klassou (Togo), Jacob Oulanyah (Uganda), Kennedy K. Hamudulu (Sambia), Makhosini Hlongwane (Zimbabwe), Nita R. K. Deerpalsing (Mauritius) ja Christophe Apala Pen’Apala Lutundula (Kongon demokraattinen tasavalta).

Jäsenet kiittivät HIV:n ja aidsin torjumiseksi maailmanlaajuisesti toteutettavia toimia, joita UNAIDS johtaa ja suunnittelee. Kampanjan on kiitetty olevan maailmanlaajuisen solidaarisuuden menestystarina, ja se on todiste maiden omien resurssien ja sitoutumisen, johtajuuden ja maailmanlaajuisen ruohonjuuritason aktivismin kehittymisestä. Jäsenet korostivat, että nuorten sukupolvien aktiivinen sitoutuminen, tiedonvälitysaloitteet, tehokas ennaltaehkäisy ja myös suojattomimpien kansanryhmien hoitoon pääsy ovat avaintekijöitä varmistettaessa, että positiivinen kehitys jatkuu ja täten tavoite ehkäistä uudet tartunnat täysin saavutetaan. Käytiin vilkas keskustelu kiistanalaisesta kysymyksestä Ugandan ja Nigerian laeista, jotka syrjivät joitakin vähemmistöryhmiä, kuten homoseksuaaleja. Lähes kaikki jäsenet toistivat tukevansa yksittäisten valtioiden lainsäädännöllisten ratkaisujen suvaitsemista ottaen huomioon kulttuurien erilaisuuden. Toiset taas pelkäsivät, että mikä tahansa yksilöitä leimaava toimi voi vaarantaa hoitoon pääsyn ja kaiken epidemian pysäyttämiseen tähtäävän toiminnan.

Michel Sidibé vastasi jäsenten esittämiin kysymyksiin.

(Istunto keskeytettiin klo 13.05 ja sitä jatkettiin klo 15.00.)

Fitz A. JACKSON Louis MICHEL Alhaj Muhammad MUMUNI ja Luis Marco AGUIRIANO NALDA Yhteispuheenjohtajat Yhteispääsihteerit

PUHETTA JOHTI: Louis MICHEL

Yhteispuheenjohtaja

5. Kehitysyhteistyöstä vastaavan komission jäsenen Andris Piebalgsin julkilausuma

Piebalgs arvioi vuosituhattavoitteiden hyväksymisestä lähtien tapahtunutta edistystä. Hän kiitti kestävän kehityksen tavoitteita käsittelevän avoimen työryhmän toimintaa ja AKT-valtioiden arvokasta panosta vuoden 2015 jälkeisen toimintakehyksen muodostamiseen. Piebalgs muistutti, että nykyisessä nopeasti ja suuresti muuttuvassa globaalissa ympäristössä useat valtiot ovat saaneet talouden kasvamaan, mutta samaan aikaan toisilla on vaikeuksia kehittyä. Euroopan unioni on tukenut niitä merkittävän yhteistyörahoituksen kautta. Unionin muutossuunnitelma ja sitoutuminen toimintapolitiikkojen johdonmukaisuuteen ovat mahdollistaneet avun keskittämisen köyhempiin valtioihin. Yhtä lailla on ylläpidettävä yleismaailmallisia arvoja, kuten syrjimättömyyttä. Komission jäsen Piebalgs vaati avointa vuoropuhelua näitä asioita koskevista, erimielisyyttä aiheuttavista kysymyksistä todisteena AKT-valtioiden ja EU:n välisen kumppanuuden kypsyydestä.

6. Keskustelu kehitysyhteistyöstä vastaavan komission jäsenen Andris Piebalgsin kanssa (catch-the-eye-menettely)

Keskustelussa keskityttiin muun muassa seuraaviin aiheisiin: EU:n ja Kuuban väliset suhteet, seksuaalivähemmistöjen oikeudet Cotonoun sopimuksen puitteissa, kehityshankkeiden vaikuttavuus, pienten ja keskisuurten yritysten tukeminen ja omaisuuden omistamisen lisääminen kestävän kehityksen tavoitteiden yhteydessä, infrastruktuurin ja vihreään energiaan siirtymisen tärkeys, yksityisen sektorin tukeminen ja työpaikkojen luominen, pienten maataloustuottajien rahoitus, maatalouteen keskittyneen pankkitoiminnan mahdollisuudet tulevaisuudessa ja pienempien valtioiden kohtaamat haasteet mittavampien investointien hankkimisessa.

Puheenvuorot: Miguel Angel Martínez Martínez, Michael Cashman, Mohamed El Moctar Zamel (Mauritania), Gay Mitchell, Horst Schnellhardt, Arnaldo Andrade Ramos (Kap Verde), Dalton Tagelagi (Niue), Ahamada Soukouna (Mali), Ousmane Kaba (Guinea) ja Nita R. K. Deerpalsing (Mauritius).

Komission jäsen Piebalgs vastasi jäsenten kysymyksiin catch-the-eye-menettelyn mukaisesti.

7. Komission kyselytunti

Komissiolle esitettiin kaiken kaikkiaan 16 kysymystä.

Komissio oli aiemmin vastannut kysymyksiin kirjallisesti. Komission jäsen Piebalgs vastasi suullisesti seuraavien jäsenten esittämiin lisäkysymyksiin:

Mariya Gabrielin kysymys nro 5 EU:n toiminnasta Kongon demokraattisessa tasavallassa ja etenkin sen itäosassa,

Olle Schmidtin kysymys nro 6 Siinain aavikolla tapahtuvasta ihmiskaupasta,

Michael Cashmanin kysymys nro 9 homoseksuaalisuuden kriminalisoivasta lainsäädännöstä ja Cotonoun sopimuksen 96 artiklasta,

Horst Schnellhardtin kysymys nro 10 köyhyyttä vastaan omilla toimillaan taistelevista valtioista,

Fiona Hallin (jonka sijaisena toimi Olle Schmidt) kysymys nro 11 laiduntamisesta.

Kysymysten nro 1, 3 ja 4 esittäjillä ei ollut lisäkysymyksiä.

Kysymysten nro 2, 7, 8, 12, 13, 14, 15 ja 16 esittäjät eivät olleet paikalla.

8. Toimet, joihin komissio on ryhtynyt yhteisen parlamentaarisen edustajakokouksen 26. täysistunnossa hyväksyttyjen päätöslauselmien johdosta

Edustajakokoukselle oli toimitettu asiakirja Addis Abebassa hyväksyttyjen päätöslauselmien johdosta toteutettavista toimista. Yhteispuheenjohtaja kiitti kehitysyhteistyöstä vastaavaa komission jäsentä Andris Piebalgsia tämän tunnollisesta työtä ja syvästä sitoutumisesta koko tämän viiden vuoden pituisen toimikauden ajan.

9. Terrorismin globaali leviäminen: internetin ja sosiaalisen median asema

Yhteisesittelijät: Moses Kollie (Liberia) ja Zita Gurmai

Moses Kollie (Liberia) ja Miguel Angel Martínez Martínez (Zita Gurmain tilalla) esittelivät mietinnön.

Jäsenet korostivat internetin ja sosiaalisten verkostojen merkitystä välineinä, joista voi olla erittäin suurta hyötyä yhteiskunnille niin AKT-valtioissa kuin EU:n jäsenvaltioissakin. He totesivat, että pieni joukko ihmisiä käyttää kuitenkin näitä välineitä vääriin tarkoituksiin, kuten ääri-ideologioiden levittämiseen ja terrori-iskujen organisoimiseen. Jäsenet vaativat kansainvälisen yhteistyön vahvistamista verkossa tapahtuvan rikollisen toiminnan estämiseksi jatkossa. He varoittivat hallituksia käyttämästä terrorismin uhkaa tekosyynä perusvapauksien rajoittamiselle. Haasteena on laatia ja panna täytäntöön lainsäädäntö, jossa oikeassa suhteessa sekä sallitaan keinot torjua tehokkaasti terrorismia että taataan oikeus yksityisyyteen ja legitiimiin poliittiseen toimintaan.

Puheenvuorot: Boniface Yehouetome (Benin), Mariya Gabriel, Mohamed Youssouf Goumaneh (Djibouti), Abadula Gemeda Dago (Etiopia), Olle Schmidt, Abdikadir Omar Aden (Kenia), Mohamed El Moctar Zamel (Mauritania), Mohammed Mukhtar Ahmed (Nigeria), Michael Gahler, Abdirizak Osman Hassan (Somalia), Mahamat Togoi Tekilio (Tšad), Makhosini Hlongwane (Zimbabwe) ja Vincent Ringenberg (Euroopan ulkosuhdehallinto).

Moses Kollie (Liberia) ja Miguel-Angel Martínez Martínez päättivät keskustelun.

10. Raportti Port Louisissa (Mauritius) 12.–14. helmikuuta 2014 pidetystä 11. alueellisesta kokouksesta (Itä-Afrikan alue) – yhteispuheenjohtajien raportti

Yhteispuheenjohtaja Fitz A. Jackson raportoi alueellisesta kokouksesta suullisesti ja toi esille käytyjen keskustelujen pääasialliset aiheet.

Jäsenet kiittivät ja onnittelivat Mauritiusta kokouksen onnistuneesta järjestämisestä. He ilmaisivat tyytyväisyytensä keskusteluihin, joissa oli keskitytty muun muassa alueellisen yhdentymisen tärkeyteen, terrorismin ja merirosvouksen uhkaan ja sokerintuotantoon AKT-valtioissa.

Puheenvuorot: Christa Klaß, yhteispuheenjohtaja Louis Michel, Nita R. K. Deerpalsing (Mauritius), Miguel Ángel Martínez Martínez ja yhteispuheenjohtaja Fitz A. Jackson.

(Istunto päättyi klo 17.35.)